title: Решение (ЕС) 2015/2037 на Съвета от 10 ноември 2015 година за упълномощаване на държавите членки да ратифицират, в интерес на Европейския съюз, Протокола от 2014 г. към Конвенцията относно принудителния или задължителния труд от 1930 г. на Международната организация на труда по отношение на въпроси, свързани със социалната политика

text:
               14.11.2015

               BG

               Официален вестник на Европейския съюз

               L 298/23

         РЕШЕНИЕ (ЕС) 2015/2037 НА СЪВЕТА
   от 10 ноември 2015 година
   за упълномощаване на държавите членки да ратифицират, в интерес на Европейския съюз, Протокола от 2014 г. към Конвенцията относно принудителния или задължителния труд от 1930 г. на Международната организация на труда по отношение на въпроси, свързани със социалната политика
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 153, параграф 2 във връзка с член 153, параграф 1, букви а) и б) и член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Съюзът насърчава ратифицирането на международните трудови конвенции, които са определени от Международната организация на труда (МОТ) за актуални, с цел да се допринесе към усилията на Съюза за утвърждаване на правата на човека и достойния труд за всички, и за премахване на трафика на хора както в рамките на Съюза, така и извън него. Защитата на основните принципи и права в областта на труда са от ключово значение сред тези въпроси.

               (2)

               Конвенцията относно принудителния или задължителния труд от 1930 г. на Международната организация на труда, която се допълва с Протокола от 2014 г., е основна конвенция на МОТ и оказва влияние върху правилата относно основните трудови норми.

               (3)

               Части от правилата, предвидени в Протокола от 2014 г. към Конвенцията относно принудителния или задължителния труд от 1930 г. на Международната организация на труда („Протоколът“), попадат в областта на компетентност на Съюза в съответствие с член 153, параграф 2 от Договора за функционирането на Европейския съюз (ДФЕС). По-специално някои от правилата, предвидени в Протокола вече са обхванати от достиженията на правото на Съюза в областта на социалната политика. В това отношение член 1, параграф 1 и член 2, букви а) и г) от Протокола засягат по-конкретно въпроси, попадащи в обхвата на Директива 91/533/ЕИО на Съвета (1), Директива 2008/104/ЕО на Европейския парламент и на Съвета (2), както и директивите относно безопасността и здравето на работното място, включително Директива 89/391/ЕИО на Съвета (3), Директива 2003/88/ЕО на Европейския парламент и на Съвета (4), Директива 94/33/ЕО на Съвета (5) и Директива 92/85/ЕИО на Съвета (6).

               (4)

               Член 19, параграф 4 от устава на МОТ относно приемането и ратифицирането на конвенции се прилага аналогично и за протоколите, които са правнообвързващи международни споразумения, подлежащи на ратифициране и свързвани с конвенциите.

               (5)

               Съюзът не може да ратифицира Протокола, тъй като страни по него могат да бъдат само държави.

               (6)

               Поради това е необходимо държавите членки да бъдат упълномощени да ратифицират Протокола, като действат съвместно в интерес на Съюза, по отношение на частите, които попадат в рамките на компетентността на Съюза, в съответствие с член 153, параграф 2 от ДФЕС.

               (7)

               Частите на Протокола, които попадат в рамките на компетентността, предоставена на Съюза, различни от частите, свързанисъс социалната политика, ще бъдат предмет на решение, прието едновременно с настоящото решение,

         ПРИЕ НАСТОЯЩОТО РЕШЕНИЕ:
   Член 1
   Държавите членки се упълномощават да ратифицират Протокола от 2014 г. към Конвенцията относно принудителния или задължителния труд от 1930 г. на Международната организация на труда за частите, които попадат в рамките на компетентността, предоставена на Съюза с член 153, параграф 2 от ДФЕС.
   Член 2
   Държавите членки следва да предприемат необходимите действия за депозиране на правните си инструменти за ратифициране на Протокола пред генералния директор на Международното бюро по труда възможно най-скоро и за предпочитане преди 31 декември 2016 г.
   Член 3
   Адресати на настоящото решение са държавите членки.

      Съставено в Брюксел на 10 ноември 2015 година.

            За Съвета

            Председател

         P. GRAMEGNA

      (1)  Директива 91/533/ЕИО на Съвета от 14 октомври 1991 г. относно задължението на работодателя да информира работниците или служителите за условията на трудовия договор или на трудовото правоотношение (ОВ L 288, 18.10.1991 г., стр. 32).

      (2)  Директива 2008/104/ЕО на Европейския парламент и на Съвета от 19 ноември 2008 г. относно работа чрез агенции за временна заетост (ОВ L 327, 5.12.2008 г., стр. 9).

      (3)  Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (ОВ L 183, 29.6.1989 г., стр. 1).

      (4)  Директива 2003/88/ЕО на Европейския парламент и на Съвета от 4 ноември 2003 г. относно някои аспекти на организацията на работното време (ОВ L 299, 18.11.2003 г., стр. 9).

      (5)  Директива 94/33/ЕО на Съвета от 22 юни 1994 г. за закрила на младите хора на работното място (ОВ L 216, 20.8.1994 г., стр. 12).

      (6)  Директива 92/85/ЕИО на Съвета от 19 октомври 1992 г. за въвеждане на мерки за насърчаване подобряването на безопасността и здравето по време на работа на бременни работнички и на работнички родилки или кърмачки (Десета специална директива по смисъла на член 16, параграф 1 от Директива 89/391/ЕИО) (ОВ L 348, 28.11.1992 г., стр. 1).


title: 2010/523/ЕС: Решение на Европейския парламент от 5 май 2010 година относно приключването на сметките на Европейската агенция за околната среда за финансовата 2008 година

text:
               25.9.2010

               BG

               Официален вестник на Европейския съюз

               L 252/154

         РЕШЕНИЕ НА ЕВРОПЕЙСКИЯ ПАРЛАМЕНТ
   от 5 май 2010 година
   относно приключването на сметките на Европейската агенция за околната среда за финансовата 2008 година
   (2010/523/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за околната среда за финансовата 2008 година,
   като взе предвид доклада на Сметната палата относно годишните отчети на Европейската агенция за околната среда за финансовата 2008 година, придружен от отговорите на Агенцията (1),
   като взе предвид препоръката на Съвета от 16 февруари 2010 г. (5827/2010 – C7-0061/2010),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околната среда и Европейската мрежа за информация и наблюдение на околната среда (кодифицирана версия) (3), и по-специално член 13 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (4), и по-специално член 94 от него,
   като взе предвид член 77 и приложение VI към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A7-0092/2010),

               1.

               Одобрява приключването на сметките на Европейската агенция за околната среда за финансовата 2008 година.

               2.

               Възлага на своя председател да предаде настоящото решение на изпълнителния директор на Европейската агенция за околната среда, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 304, 15.12.2009 г., стр. 60.

      (2)  ОВ L 248, 16.9.2002 г., стр. 1.

      (3)  ОВ L 126, 21.5.2009 г., стр. 13.

      (4)  ОВ L 357, 31.12.2002 г., стр. 72.


title: 2009/1023/ПВР: Решение на Съвета от 21 септември 2009 година относно подписването от името на Европейския съюз и относно временното прилагане на някои разпоредби на Споразумението между Европейския съюз, Исландия и Норвегия за прилагането на някои разпоредби на Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност, и на Решение 2008/616/ПВР на Съвета за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност, и на приложението към него

text:
               31.12.2009

               BG

               Официален вестник на Европейския съюз

               L 353/1

      РЕШЕНИЕ НА СЪВЕТА

   от 21 септември 2009 година
   относно подписването от името на Европейския съюз и относно временното прилагане на някои разпоредби на Споразумението между Европейския съюз, Исландия и Норвегия за прилагането на някои разпоредби на Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност, и на Решение 2008/616/ПВР на Съвета за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност, и на приложението към него
   (2009/1023/ПВР)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално членове 24 и 38 от него,
   като има предвид, че:

               (1)

               Исландия, с писмо до председателя на Съвета от 24 септември 2008 г., и Норвегия, с писмо до председателя на Съвета от 7 юли 2008 г., поискаха да бъдат асоциирани към механизмите за полицейско и съдебно сътрудничество между държавите-членки на Съюза, създадени с Решение 2008/615/ПВР на Съвета от 23 юни 2008 г. относно засилването на трансграничното сътрудничество, по-специално в борбата срещу тероризма и трансграничната престъпност (1), и Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност (2), и приложението към него.

               (2)

               След упълномощаването на 24 октомври 2008 г. на председателството, подпомагано от Комисията и от делегацията, която представлява държавата-членка, поемаща предстоящото председателство, бяха финализирани преговорите с Исландия и Норвегия относно споразумение за прилагането на някои разпоредби на Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност и на Решение 2008/616/ПВР на Съвета за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност, и на приложението към него („Споразумението“).

               (3)

               При условие сключването му на по-късна дата, споразумението, парафирано в Брюксел на 28 ноември 2008 г., следва да се подпише, а приложената декларация — да се одобри.

               (4)

               Споразумението предвижда временното прилагане на някои негови разпоредби. Тези разпоредби следва да се прилагат временно, до завършването на процедурите по официалното сключване на споразумението и влизането му в сила,

         РЕШИ:
   Член 1
   Одобрява от името на Европейския съюз подписването на Споразумението, при условие сключването му.
   Текстът на Споразумението е приложен към настоящото решение.
   Член 2
   Одобрява от името на Европейския съюз Декларацията, приложена към настоящото решение.
   Член 3
   Председателят на Съвета се оправомощава да определи лицето/та, упълномощено(и) да подпише(ат) от името на Европейския съюз споразумението, при условие сключването му.

      Съставено в Брюксел на 21 септември 2009 година.

            За Съвета

            Председател

         T. BILLSTRÖM

      (1)  ОВ L 210, 6.8.2008 г., стр. 1.

      (2)  ОВ L 210, 6.8.2008 г., стр. 12.

         СПОРАЗУМЕНИЕ

      между Европейския съюз и Исландия и Норвегия за прилагането на някои разпоредби на Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност, и на Решение 2008/616/ПВР на Съвета за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност, и на приложението към него
      ЕВРОПЕЙСКИЯТ СЪЮЗ,
      от една страна, и
      ИСЛАНДИЯ
      и
      НОРВЕГИЯ,
      от друга страна,
      наричани по-нататък „договарящите страни“,
      КАТО ЖЕЛАЯТ да подобрят полицейското и съдебното сътрудничество между държавите-членки на Европейския съюз и Исландия и Норвегия, без да се засягат правилата за защита на личните свободи,
      КАТО ИМАТ ПРЕДВИД, че настоящите отношения между договарящите страни, по-специално Споразумението, сключено от Съвета на Европейския съюз и Република Исландия и Кралство Норвегия за асоциирането на последните в процеса на изпълнение, прилагане и развитие на достиженията на правото от Шенген, показват, че е налице тясно сътрудничество в борбата срещу престъпността,
      КАТО ПОДЧЕРТАВАТ, че е в общ интерес на договарящите страни да се гарантира, че полицейското сътрудничество между държавите-членки на Европейския съюз и Исландия и Норвегия се осъществява по бърз и ефикасен начин, съвместим с основните принципи на техните национални правни системи и при зачитане на личните права и принципите на Европейската конвенция за защита на правата на човека и основните свободи, подписана в Рим на 4 ноември 1950 г.,
      КАТО ОТЧИТАТ, че Рамково решение 2006/960/ПВР на Съвета от 18 декември 2006 г. за опростяване обмена на информация и сведения между правоприлагащите органи на държавите-членки на Европейския съюз (1) вече предвижда правила, според които правоприлагащите органи на държавите-членки на Европейския съюз и на Исландия и Норвегия могат бързо и ефикасно да обменят информация и сведения с цел провеждане на наказателни разследвания или операции за събиране на сведения за целите на наказателното производство,
      КАТО ОТЧИТАТ, че за да се засили международното сътрудничество в тази област от първостепенно значение е възможността за бърз и ефикасен обмен на точна информация. За тази цел е необходимо да се въведат процедури за насърчаване на бърз, ефикасен и икономичен начин за обмен на данни. За целите на съвместното използване на данни тези процедури следва да подлежат на отчетност и да съдържат подходящи гаранции по отношение на точността и сигурността на данните по време на предаването и съхранението им, както и процедурите за записване на обменените данни и ограничения за използването на обменената информация,
      КАТО ИМАТ ПРЕДВИД, че Исландия и Норвегия са изразили желанието си да сключат споразумение, позволяващо им да прилагат някои разпоредби на Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност, и на Решение 2008/616/ПВР на Съвета за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност, и на приложението към него, в отношенията помежду си и с държавите-членки на Европейския съюз,
      КАТО ИМАТ ПРЕДВИД, че Европейският съюз също смята за необходимо сключването на такова споразумение,
      КАТО УТОЧНЯВАТ, че следователно настоящото споразумение съдържа разпоредби, които се основават на основните разпоредби на Решение 2008/615/ПВР и на Решение 2008/616/ПВР и на приложението към него, и които са предназначени да подобряват обмена на информация, посредством който държавите-членки на Европейския съюз и Исландия и Норвегия си предоставят взаимно право на достъп до своите автоматизирани файлове с ДНК анализи, автоматизирани системи за дактилоскопична идентификация и данни за регистрацията на превозни средства. Когато става въпрос за данни от националните файлове с ДНК анализи и автоматизирани системи за дактилоскопична идентификация, система на принципа „има/няма попадение“ следва да позволи на търсещата държава като втора стъпка да поиска конкретни свързани лични данни от държавата, администрираща файла и, когато е необходимо, да поиска допълнителна информация чрез процедури за взаимопомощ, включително тези, приети в съответствие с Рамково решение 2006/960/ПВР,
      КАТО ИМАТ ПРЕДВИД, че тези разпоредби биха ускорили значително съществуващите процедури, позволяващи на държавите-членки, Исландия и Норвегия да са осведомени дали друга държава, и ако има такава — коя, разполага с информацията, от която се нуждаят,
      КАТО ИМАТ ПРЕДВИД, че трансграничното сравняване на данни ще придаде ново измерение на борбата с престъпността. Информацията, получена чрез сравняване на данните, ще предложи на държавите-членки нови подходи за разследване и по този начин ще играе ключова роля при подпомагането на дейността на правоприлагащите и съдебните органи на държавите,
      КАТО ИМАТ ПРЕДВИД, че правилата се основават на свързване в мрежа на националните бази данни на държавите,
      КАТО ИМАТ ПРЕДВИД, че при съблюдаване на определени условия държавите-членки следва да могат да предоставят лични или нелични данни с оглед подобряване обмена на информация с оглед предотвратяването на престъпления и опазването на обществения ред и сигурност при големи събития с трансгранично измерение,
      КАТО ОТЧИТАТ, че в допълнение към подобряването на обмена на информация е необходимо също така да се регламентират и останалите форми на по-тясно сътрудничество между полицейските органи, по-специално посредством съвместни операции за сигурност (например съвместни патрули),
      КАТО ИМАТ ПРЕДВИД, че по-тясното полицейско и съдебно сътрудничество по наказателноправни въпроси трябва да бъде съчетано със зачитане на основните права, по-специално правото на неприкосновеност на личния живот и правото на защита на личните данни, което следва да се гарантира чрез специални договорености за защита на данните, които да са съобразени със специфичното естество на различните форми на обмен на данни. Такива разпоредби за защита на данните следва да вземат предвид по-конкретно спецификата на трансграничния онлайн достъп до базите данни. Тъй като при онлайн достъпа държавата, администрираща файла, няма възможност да прави предварителни проверки, следва да се въведе система, която да гарантира извършването на последваща проверка,
      КАТО ИМАТ ПРЕДВИД, че системата на принципа „има/няма попадение“ предоставя структура за сравняване на анонимни профили, където допълнителни лични данни се обменят само след попадение, като предоставянето и получаването им се урежда от националното законодателство, включително от правилата за правна помощ. Този механизъм гарантира адекватна система за защита на данните, като се има предвид, че предаването на лични данни на друга държава изисква подходящо ниво на защита на данните от страна на получаващата държава,
      КАТО СЕ ОТЧИТА обширният обмен на информация и данни в резултат на по-тясното полицейско и съдебно сътрудничество, настоящото споразумение има за цел да гарантира подходящо равнище на защита на данните. То съблюдава степента на защита, предвидена за обработване на лични данни от Конвенцията на Съвета на Европа от 28 януари 1981 г. за защита на лицата при автоматизирана обработка на лични данни, допълнителния протокол към нея от 8 ноември 2001 г., както и принципите, изложени в Препоръка № R (87) 15 на Съвета на Европа, която регламентира използването на лични данни в полицейския сектор,
      КАТО СЕ ОСНОВАВАТ на взаимното доверие на държавите-членки на Европейския съюз, от една страна, и Исландия и Норвегия, от друга страна, в структурата и функционирането на техните правни системи,
      КАТО ПРИЗНАВАТ, че разпоредбите на двустранните и многостранните споразумения остават приложими по всички въпроси, които не са обхванати от настоящото споразумение,
      РЕШИХА ДА СКЛЮЧАТ НАСТОЯЩОТО СПОРАЗУМЕНИЕ:
      Член 1
      Предмет и цел
      1.   При спазване на разпоредбите на настоящото споразумение, съдържанието на членове 1 — 24, член 25, параграф 1, членове 26 — 32 и член 34 от Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност се прилагат в двустранните отношения между Исландия или Норвегия и всяка от държавите-членки на Европейския съюз, както и в отношенията между Исландия и Норвегия.
      2.   При спазване на разпоредбите на настоящото споразумение, съдържанието на членове 1—19 и на член 21 на Решение 2008/616/ПВР на Съвета за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност, и на приложението към него с изключение на глава 4, точка 1 се прилага в отношенията, посочени в параграф 1.
      3.   Декларациите, направени от държавите-членки в съответствие с Решение 2008/616/ПВР и Решение 2008/615/ПВР, се прилагат и по отношение на техните отношения с Исландия и Норвегия.
      Член 2
      Определения
      За целите на настоящото споразумение:

                  1.

                  „договарящи страни“ означава Европейският съюз, както и Исландия и Норвегия.

                  2.

                  „държава-членка“ означава държава-членка на Европейския съюз.

                  3.

                  „държава“ означава държава-членка, Исландия или Норвегия.

            Член 3
      Еднакво прилагане и тълкуване
      1.   За постигането на целта за възможно най-голямо уеднаквяване в прилагането и тълкуването на разпоредбите, посочени в член 1, договарящите страни постоянно наблюдават развитието на съдебната практика на Съда на Европейските общности, както и развитието на съдебната практика на компетентните съдилища на Исландия и Норвегия, свързана с тези разпоредби. За тази цел се създава механизъм, който да гарантира редовното взаимно предаване на свързана с разпоредбите съдебна практика.
      2.   Исландия и Норвегия имат право да правят изявления или да представят писмени становища на Съда на Европейските общности в случаите, в които съд на държава-членка сезира последния за постановяването на преюдициално заключение относно тълкуването на която и да е от разпоредбите, посочени в член 1.
      Член 4
      Уреждане на спорове
      Спор между Исландия или Норвегия и държава-членка относно тълкуването или прилагането на настоящото споразумение или на която и да е от разпоредбите, посочени в член 1 и на измененията им, може да бъде отнесен от страна по спора до среща на представителите на правителствата на държавите-членки и на Исландия и Норвегия с оглед на неговото бързо уреждане.
      Член 5
      Изменения
      1.   Когато е необходимо изменение на разпоредбите на Решение 2008/615/ПВР, посочени в член 1, параграф 1 и/или на разпоредбите на Решение 2008/616/ПВР, включително на приложението към него, посочени в член 1, параграф 2, Европейският съюз уведомява Исландия и Норвегия при първа възможност и получава техните бележки, ако имат такива.
      2.   Депозитарът нотифицира Норвегия и Исландия за всяко изменение на разпоредбите на Решение 2008/615/ПВР, посочени в член 1, параграф 1, както и за всяко изменение на разпоредби на Решение 2008/616/ПВР, включително на приложението към него, посочени в член 1, параграф 2, веднага след като това изменение бъде прието.
      Исландия и Норвегия независимо една от друга решават дали да приемат съдържанието на изменението и да го въведат във вътрешната си правна система. Тези решения се нотифицират на депозитара в срок от три месеца от датата на нотификацията.
      3.   Ако съдържанието на изменението може да обвърже Исландия или Норвегия единствено след удовлетворяване на конституционни изисквания, Исландия или Норвегия уведомяват за това депозитара по време на нотификацията. Исландия и Норвегия информират в писмена форма депозитара без отлагане и най-късно шест месеца след неговата нотификация, относно удовлетворяването на всички конституционни изисквания. От датата, определена за влизане в сила на изменението за Исландия и Норвегия, и до информацията за удовлетворяването на конституционните изисквания, Исландия и Норвегия прилагат временно, където е възможно, съдържанието на съответния акт или мярка.
      4.   В случай че или Исландия, или Норвегия, или нито една от тях не приема изменението, настоящото споразумение се суспендира от датата, на която изменението е трябвало да бъде въведено по отношение на държавата или държавите, които не са приели изменението. Свиква се среща на договарящите страни, на която да се разгледат всички възможности за продължаване на доброто функциониране на настоящото споразумение, включително възможността да се вземе предвид принципа на еквивалентност на законодателството. Суспендирането се прекратява веднага щом съответната държава или държави нотифицират, че приема(т) изменението или ако договарящите страни се договорят да възстановят прилагането споразумението по отношение на съответната държава или държави.
      5.   Ако след изтичането на шестмесечен срок на суспендиране договарящите страни не са се договорили да възстановят прилагането на споразумението, то прекратява да се прилага по отношение на държавата, която не е приела изменението.
      6.   Параграфи 4 и 5 не се прилагат за изменения, свързани с глави 3, 4 или 5 на Решение 2008/615/ПВР или член 17 на Решение 2008/616/ПВР, по отношение на които Исландия или Норвегия или и двете са нотифицирали депозитара, че не приемат изменението, като излагат причините за това. В такъв случай и без да се засяга член 10, съдържанието на съответните разпоредби във вида им преди изменението продължава да се прилага в отношенията с държавата или държавите, направили нотификацията.
      Член 6
      Преразглеждане
      Договарящите страни се споразумяват да извършат съвместно преразглеждане на настоящото споразумение не по-късно от пет години от влизането му в сила. Преразглеждането се отнася по-специално до практическото изпълнение, тълкуване и усъвършенстване на споразумението и включва въпроси, свързани например с последствията от развитието на Европейския съюз по отношение на предмета на настоящото споразумение.
      Член 7
      Връзка с други правни инструменти
      1.   Исландия и Норвегия могат да продължат да прилагат двустранните или многостранни споразумения или конвенции за трансгранично сътрудничество с държави-членки, които са в сила към датата на приемане на настоящото споразумение, доколкото тези споразумения или конвенции не са несъвместими с целите на споразумението. Исландия и Норвегия нотифицират депозитара относно всяко споразумение или конвенция, които продължават да прилагат.
      2.   След влизането в сила на настоящото споразумение Исландия и Норвегия могат да сключват или да придадат действие на други двустранни или многостранни споразумения или конвенции за трансгранично сътрудничество с държавите-членки, доколкото тези споразумения или конвенции предвиждат да разширят или увеличат целите на настоящото споразумение. Исландия и Норвегия нотифицират депозитара за всяко такова ново споразумение или конвенция в срок от три месеца от подписването им или ако става въпрос за правни инструменти, подписани преди влизането в сила на настоящото споразумение, в срок от три месеца от влизането им в сила.
      3.   Споразуменията и конвенциите, посочени в параграфи 1 и 2, не могат да засягат отношенията с държави, които не са страни по тях.
      4.   Настоящото споразумение не засяга съществуващите споразумения за правна помощ или за взаимно признаване на съдебни решения.
      Член 8
      Нотифициране, декларации и влизане в сила
      1.   Договарящите страни се нотифицират взаимно относно приключването на процедурите, необходими за изразяване на тяхното съгласие за обвързване с настоящото споразумение.
      2.   Европейският съюз може да изрази съгласието си да бъде обвързан с настоящото споразумение дори ако решенията, посочени в член 25, параграф 2 на Решение 2008/615/ПВР, все още не са взети от всички държави-членки, за които се прилага тази разпоредба.
      3.   Член 5, параграфи 1 и 2 се прилагат временно от датата на подписване на настоящото споразумение.
      4.   Срокът от три месеца, посочен в член 5, параграф 2, последно изречение относно измененията, приети след подписване на настоящото споразумение, но преди неговото влизане в сила, започва да тече от деня на влизане в сила на настоящото споразумение.
      5.   При нотифицирането по параграф 1 или, ако това е предвидено в по-късен момент, Исландия и Норвегия правят декларациите, предвидени в настоящото споразумение.
      6.   Настоящото споразумение влиза в сила между Европейския съюз и Исландия на първия ден от третия месец след деня, в който генералният секретар на Съвета на Европейския съюз е установил, че са изпълнени всички формални изисквания, отнасящи се до изразяването на съгласие от страна на Европейския съюз и Исландия, да бъдат обвързани от настоящото споразумение.
      7.   Настоящото споразумение влиза в сила между Европейския съюз и Норвегия на първия ден от третия месец след деня, в който генералният секретар на Съвета на Европейския съюз е установил, че са изпълнени всички формални изисквания, отнасящи се до изразяването на съгласие от страна на Европейския съюз и Норвегия да бъдат обвързани от настоящото споразумение.
      8.   От момента, в който настоящото споразумения влезе в сила между Европейския съюз и Исландия и Европейския съюз и Норвегия, то също влиза в сила между Исландия и Норвегия.
      9.   Предаването на лични данни от държавите-членки по силата на настоящото споразумение може да се осъществява, едва след като разпоредбите на глава 6 от Решение 2008/615/ПВР бъдат въведени в националното право на държавите, участващи в това предаване на данни.
      10.   За да се провери дали това е така по отношение на Исландия и Норвегия, ще се проведе посещение за оценка и пилотно изпитване в съответствие с условията и договореностите, приемливи за тези държави, подобни на тези, сключени спрямо държавите-членки по силата на глава 4 от приложението към Решение 2008/616/ПВР.
      На основата на доклад за цялостна оценка Съветът определя чрез единодушие датата или датите, от които държавите-членки ще могат да предоставят лични данни на Исландия и Норвегия в съответствие с настоящото споразумение.
      Член 9
      Присъединяване
      Присъединяването на нови държави-членки към Европейския съюз поражда права и задължения по настоящото споразумение между тези нови държави-членки и Исландия и Норвегия.
      Член 10
      Прекратяване
      1.   Настоящото споразумение може да бъде прекратено по всяко време от една от договарящите страни. В случай на прекратяване от Исландия или Норвегия настоящото споразумение остава в сила между Европейския съюз и държавата, за която то не е прекратено. В случай на прекратяване от страна на Европейския съюз споразумението става невалидно.
      2.   Прекратяването на настоящото споразумение по силата на параграф 1, поражда действие шест месеца след депозирането на нотификацията за прекратяване.
      Член 11
      Депозитар
      1.   Генералният секретар на Съвета на Европейския съюз е депозитар на настоящото споразумение.
      2.   Депозитарът публикува прави обществена информацията относно всяка нотификация, направена във връзка с настоящото споразумение.

         Съставено в Стокхолм на 26 ноември 2009 година и в Брюксел на 30 ноември 2009 година в един-единствен оригинал на английски, български, гръцки, датски, естонски, исландски, испански, италиански, латвийски, литовски, малтийски, немски, нидерландски, норвежки, полски, португалски, румънски, словашки, словенски, унгарски, фински, френски, чешки и шведски език, като текстът на всеки един от тези езици е еднакво автентичен.

            За Европейския съюз
            Por la Unión Europea
            Za Evropskou unii
            For den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Thar ceann an Aontais Eorpaigh
            Per l'Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            På Europeiska unionens vägnar
            Fyrir hönd Evrópusambandsins
            For Den europeiske union

            За Република Исландия
            Por la República de Islandia
            Za Islandskou republiku
            For Republikken Island
            Für die Republik Island
            Islandi Vabariigi nimel
            Για την Δημοκρατία της Ισλανδίας
            For the Republic of Iceland
            Pour la République d'Islande
            Thar ceann Phoblacht na hĺoslainne
            Per la Repubblica d'Islanda
            Islandes Republikas vārdā
            Islandijos Respublikos vardu
            Az Izlandi Köztársaság részéről
            Għar-Repubblika ta' l-Islanda
            Voor de Republiek Ijsland
            W imieniu Republiki Islandii
            Pela República da Islândia
            Pentru Republica Islanda
            za Islandskú republiku
            Za Republiko Islandijo
            Islannin tasavallan puolesta
            På Republiken Islands vägnar
            Fyrir hönd lýðveldisins Íslands
            For Republikken Island

            За Кралство Норвегия
            Por el Reino de Noruega
            Za Norské království
            For Kongeriget Norge
            Für das Königreich Norwegen
            Norra Kuningriigi nimel
            Για το Βασίλειο της Νορβηγίας
            For the Kingdom of Norway
            Pour le Royaume de Norvège
            Thar ceann Ríocht na hIorua
            Per il Regno di Norvegia
            Norvēģijas Karalistes vārdā
            Norvegijos Karalystės vardu
            A Norvég Királyság részéről
            Għar-Renju tan-Norvegia
            Voor het Koninkrijk Noorwegen
            W imieniu Królestwa Norwegii
            Pelo Reino da Noruega
            Pentru Regatul Novegiei
            Za Nórske kráľovstvo
            Za Kraljevino Norveško
            Norjan kuningaskunnan puolesta
            På Konungariket Norges vägnar
            Fyrir hönd Konungsríkisins Noregs
            For Kongeriket Norge

         (1)  ОВ L 386, 29.12.2006 г., стр. 89.

         ДЕКЛАРАЦИЯ, КОЯТО СЛЕДВА ДА БЪДЕ ПРИЕТА ПРИ ПОДПИСВАНЕТО НА СПОРАЗУМЕНИЕТО
         Европейският съюз и Исландия и Норвегия, страни по споразумението относно прилагането на някои разпоредби на Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност, и на Решение 2008/616/ПВР на Съвета за изпълнение на Решение 2008/615/ПВР на Съвета относно засилването на трансграничното сътрудничество, по-специално в борбата срещу тероризма и трансграничната престъпност, и на приложението към него („Споразумението“),
         декларират:

                     Осъществяването на обмена на ДНК данни, дактилоскопни данни и данни за регистрация на превозните средства по силата на Споразумението ще изисква Исландия и Норвегия да установят двустранни връзки за всяка от тези категории данни с всяка от държавите-членки.

                     За осъществяването и улесняването на тази дейност на Исландия и Норвегия ще бъдат предоставена цялата налична документация, софтуерни продукти и списъци с контакти.

                     Исландия и Норвегия ще имат възможност да установят неформално партньорство с държавите-членки, които вече осъществяват подобен обмен на данни с цел да се възползват от натрупания опит и да получат практическа и техническа помощ.

                     Условията на такива партньорства се уреждат чрез пряк контакт със съответните държави-членки.

                     Исландските и норвежките експерти могат по всяко време да се обърнат към председателството на Съвета, Комисията и/или водещи експерти по тези въпроси, за да получат информация, пояснение или друг вид помощ.

                     По същия начин Комисията, когато при подготовката на предложения или съобщения се обръща към държавите-членки, може да се ползва от възможността да се обърне и към представители на Исландия и Норвегия.

                     Исландските и норвежките експерти могат да бъдат поканени за участват в ad hoc заседания, където експертите на държавите-членки обсъждат в рамките на Съвета техническите аспекти на обмена на ДНК данни, дактилоскопни данни или данни за регистрация на превозни средства, които са пряко относими към правилното прилагане на съдържанието на горепосочените решения на Съвета от Исландия и/или Норвегия.


title: Решение (ЕС) 2016/244 на Европейската централна банка от 18 декември 2015 година за изменение на Решение ЕЦБ/2010/10 относно неизпълнението на изискванията за статистическа отчетност (EЦБ/2015/50)

text:
               20.2.2016

               BG

               Официален вестник на Европейския съюз

               L 45/13

         РЕШЕНИЕ (ЕС) 2016/244 НА ЕВРОПЕЙСКАТА ЦЕНТРАЛНА БАНКА
   от 18 декември 2015 година
   за изменение на Решение ЕЦБ/2010/10 относно неизпълнението на изискванията за статистическа отчетност (EЦБ/2015/50)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално членове 5.1 и 34.1 от него,
   като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 7 от него,
   като взе предвид Регламент (ЕО) № 2532/98 на Съвета от 23 ноември 1998 г. относно правомощията на Европейската централна банка да налага санкции (2), и по-специално член 6, параграф 2 от него,
   като взе предвид Регламент (ЕО) № 2157/1999 на Европейската централна банка от 23 септември 1999 г. относно правомощията на Европейската централна банка да налага санкции (ЕЦБ/1999/4) (3),
   като има предвид, че:

               (1)

               Необходимо е Решение ЕЦБ/2010/10 (4) да бъде приведено в съответствие с измененията на Регламент (ЕС) № 1071/2013 на Европейската централна банка (ЕЦБ/2013/33) (5) и на Регламент (ЕС) № 1072/2013 на Европейската централна банка (ЕЦБ/2013/34) (6).

               (2)

               Освен това предвидената в Решение ЕЦБ/2010/10 процедура за събиране на информация относно нарушенията и за налагане на санкции следва да се прилага и за случаите на неизпълнение съгласно Регламент (ЕС) № 1073/2013 на Европейската централна банка (ЕЦБ/2013/38) (7), Регламент (ЕС) № 1074/2013 на Европейската централна банка (ЕЦБ/2013/39) (8) и Регламент (ЕС) № 1075/2013 на Европейската централна банка (ЕЦБ/2013/40) (9), тъй като тя е доказала ефективността си като средство за действие при неизпълнение на изискванията за статистическа отчетност, което може да възникне и в контекста на горепосочените регламенти,

         ПРИЕ НАСТОЯЩОТО РЕШЕНИЕ:
   Член 1
   Решение ЕЦБ/2010/10 се изменя, както следва:

               1.

               В член 1 точка 2 се заменя със следното:

                           „2.

                           „парично-финансова институция“ (ПФИ) има същото значение както в член 1 от Регламент (ЕС) № 1071/2013 на Европейската централна банка (ЕЦБ/2013/33) (10);

                  (10)  Регламент (ЕС) № 1071/2013 на Европейската централна банка от 24 септември 2013 г. относно баланса на сектор „Парично-финансови институции“ (ЕЦБ/2013/33) (ОВ L 297, 7.11.2013 г., стр. 1).“"

               2.

               В член 1 се добавя следното определение:

                           „7.

                           „инвестиционен фонд“ (ИФ) има същото значение както в член 1 от Регламент (ЕС) № 1073/2013 на Европейската централна банка (ЕЦБ/2013/38) (11);

                  (11)  Регламент (ЕС) № 1073/2013 на Европейската централна банка от 18 октомври 2013 г. относно статистиката на активите и пасивите на инвестиционните фондове (ЕЦБ/2013/38) (ОВ L 297, 7.11.2013 г., стр. 73).“"

               3.

               В член 1 се добавя следното определение:

                           „8.

                           „пощенска джиро институция“ има същото значение както в член 1 от Регламент (ЕС) № 1074/2013 на Европейската централна банка (ЕЦБ/2013/39) (12);

                  (12)  Регламент (ЕС) № 1074/2013 на Европейската централна банка от 18 октомври 2013 г. относно изискванията за статистическа отчетност за пощенски джиро институции, които приемат депозити от непарични финансови институции — резиденти на еврозоната (ЕЦБ/2013/39) (ОВ L 297, 7.11.2013 г., стр. 94).“"

               4.

               В член 1 се добавя следното определение:

                           „9.

                           „финансови предприятия за секюритизация“ (ФПС) имат същото значение както в член 1 от Регламент (ЕС) № 1075/2013 на Европейската централна банка (ЕЦБ/2013/40) (13);

                  (13)  Регламент (ЕС) № 1075/2013 на Европейската централна банка от 18 октомври 2013 г. относно статистиката на активите и пасивите на дружествата със специална инвестиционна цел, занимаващи се със секюритизационни трансакции (ЕЦБ/2013/40) (ОВ L 297, 7.11.2013 г., стр. 107).“"

               5.

               В член 2 параграф 1 се заменя със следното:
               „1.   ЕЦБ и НЦБ извършват мониторинг върху изпълнението от страна на отчетните единици на изискуемите, с оглед на спазването на задълженията им за отчетност, минимални стандарти, предвидени в приложение IV към Регламент (ЕС) № 1071/2013 (ЕЦБ/2013/33), приложение II към Регламент (ЕС) № 1072/2013 на Европейската централна банка (ЕЦБ/2013/34) (14), приложение IV към Регламент (ЕС) № 1073/2013 (ЕЦБ/2013/38), приложение III към Регламент (ЕС) № 1074/2013 (ЕЦБ/2013/39) и приложение III към Регламент (ЕС) № 1075/2013 (ЕЦБ/2013/40). При неизпълнение ЕЦБ и компетентната НЦБ могат да вземат решение за провеждане на фаза на оценка и/или за започване на процедура за нарушение, както е посочено в член 3, параграфи 1 и 2. Като последица от процедурата за нарушение ЕЦБ може да наложи санкции съгласно член 7 от Регламент (ЕО) № 2533/98.

                  (14)  Регламент (ЕС) № 1072/2013 на Европейската централна банка от 24 септември 2013 г. относно статистиката на лихвените проценти, прилагани от парично-финансовите институции (ЕЦБ/2013/34) (ОВ L 297, 7.11.2013 г., стр. 51).“"

         Член 2
   Влизане в сила
   Настоящото решение влиза в сила на 1 юли 2016 г. То се прилага от референтен период „юни 2016 г.“ за месечните и годишните изисквания за отчетност и от второто тримесечие на 2016 г. за тримесечните изисквания за отчетност

      Съставено във Франкфурт на Майн на 18 декември 2015 година.

            Председател на ЕЦБ

         Mario DRAGHI

      (1)  ОВ L 318, 27.11.1998 г., стр. 8.

      (2)  ОВ L 318, 27.11.1998 г., стр. 4.

      (3)  ОВ L 264, 12.10.1999 г., стр. 21.

      (4)  Решение ЕЦБ/2010/10 от 19 август 2010 г. относно неизпълнението на изискванията за статистическа отчетност (ОВ L 226, 28.8.2010 г., стр. 48).

      (5)  Регламент (ЕС) № 1071/2013 на Европейската централна банка от 24 септември 2013 г. относно баланса на сектор „Парично-финансови институции“ (ЕЦБ/2013/33) (ОВ L 297, 7.11.2013 г., стр. 1).

      (6)  Регламент (ЕС) № 1072/2013 на Европейската централна банка от 24 септември 2013 г. относно статистиката на лихвените проценти, прилагани от парично-финансовите институции (ЕЦБ/2013/34) (ОВ L 297, 7.11.2013 г., стр. 51).

      (7)  Регламент (ЕС) № 1073/2013 на Европейската централна банка от 18 октомври 2013 г. относно статистиката на активите и пасивите на инвестиционните фондове (ЕЦБ/2013/38) (ОВ L 297, 7.11.2013 г., стр. 73).

      (8)  Регламент (ЕС) № 1074/2013 на Европейската централна банка от 18 октомври 2013 г. относно изискванията за статистическа отчетност за пощенски джиро институции, които приемат депозити от непарични финансови институции — резиденти на еврозоната (ЕЦБ/2013/39) (ОВ L 297, 7.11.2013 г., стр. 94).

      (9)  Регламент (ЕС) № 1075/2013 на Европейската централна банка от 18 октомври 2013 г. относно статистиката на активите и пасивите на дружествата със специална инвестиционна цел, занимаващи се със секюритизационни трансакции (ЕЦБ/2013/40) (ОВ L 297, 7.11.2013 г., стр. 107).


title: Решение (ОВППС) 2017/1802 на Комитета по политика и сигурност от 28 септември 2017 година за назначаване на ръководител на полицейската мисия на Европейския съюз за палестинските територии (EUPOL COPPS) (EUPOL COPPS/1/2017)

text:
               7.10.2017

               BG

               Официален вестник на Европейския съюз

               L 259/20

         РЕШЕНИЕ (ОВППС) 2017/1802 НА КОМИТЕТА ПО ПОЛИТИКА И СИГУРНОСТ
   от 28 септември 2017 година
   за назначаване на ръководител на полицейската мисия на Европейския съюз за палестинските територии (EUPOL COPPS) (EUPOL COPPS/1/2017)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2013/354/ОВППС на Съвета от 3 юли 2013 г. относно полицейската мисия на Европейския съюз за палестинските територии (EUPOL COPPS) (1), и по-специално член 9, параграф 1 от него,
   като има предвид, че:

               (1)

               Съгласно член 9, параграф 1 от Решение 2013/354/ОВППС Комитетът по политика и сигурност (КПС) е оправомощен, в съответствие с член 38, трета алинея от Договора, да взема необходимите решения с цел упражняване на политически контрол и стратегическо ръководство на полицейската мисия на Европейския съюз за палестинските територии (EUPOL COPPS), включително решението за назначаване на ръководител на мисията.

               (2)

               На 17 февруари 2015 г. КПС прие Решение EUPOL COPPS/1/2015 (2), с което г-н Rodolphe MAUGET беше назначен за ръководител на мисията EUPOL COPPS за периода от 16 февруари 2015 г. до 30 юни 2015 г.

               (3)

               Мандатът на г-н Rodolphe MAUGET като ръководител на мисията на EUPOL COPPS беше удължаван неколкократно, за последен път — с Решение EUPOL COPPS/1/2016 на КПС (3), с което мандатът му като ръководител на мисията за EUPOL COPPS бе удължен до 30 юни 2017 г.

               (4)

               На 22 септември 2017 г. върховният представител на Съюза по въпросите на външните работи и политиката на сигурност предложи г-н Kauko AALTOMAA да бъде назначен за ръководител на мисията EUPOL COPPS, считано от 1 октомври 2017 г. до 30 юни 2018 г.

         ПРИЕ НАСТОЯЩОТО РЕШЕНИЕ:
   Член 1
   Г-н Kauko AALTOMAA се назначава за ръководител на полицейската мисия на Европейския съюз за палестинските територии (EUPOL COPPS), считано от 1 октомври 2017 г. до 30 юни 2018 г.
   Член 2
   Настоящото решение влиза в сила в деня на приемането му.

      Съставено в Брюксел на 28 септември 2017 година

            За Комитета по политика и сигурност

            Председател

         W. STEVENS

      (1)  ОВ L 185, 4.7.2013 г., стр. 12.

      (2)  Решение (ОВППС) 2015/381 на Комитета по политика и сигурност от 17 февруари 2015 година за назначаване на ръководител на полицейската мисия на Европейския съюз за палестинските територии (EUPOL COPPS) (EUPOL COPPS/1/2015) (ОВ L 64, 7.3.2015 г., стр. 37).

      (3)  Решение (ОВППС) 2016/1193 на Комитета по политика и сигурност от 12 юли 2016 г. за удължаване на мандата на ръководителя на полицейската мисия на Европейския съюз за палестинските територии (EUPOL COPPS) (EUPOL COPPS/1/2016) (ОВ L 197, 22.7.2016 г., стр. 1).


title: 2012/537/ЕС: Решение на Европейския парламент и на Съвета от 12 септември 2012 година за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2011/008 DK/Odense Steel Shipyard от Дания)

text:
               4.10.2012

               BG

               Официален вестник на Европейския съюз

               L 269/8

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 12 септември 2012 година
   за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2011/008 DK/Odense Steel Shipyard от Дания)
   (2012/537/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията („ЕФПГ“) е създаден с цел да се предоставя допълнителна подкрепа на работниците, съкратени в резултат на големи структурни промени в моделите на световната търговия вследствие на глобализацията, и да се подпомага тяхното повторно приобщаване към пазара на труда.

               (2)

               Обхватът на ЕФПГ беше разширен за заявленията, подадени между 1 май 2009 г. и 30 декември 2011 г., за да се включи помощта за работниците, чието съкращаване е пряко следствие от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на ЕФПГ в рамките на годишен таван от 500 милиона евро.

               (4)

               На 28 октомври 2011 г. Дания подаде заявление за мобилизиране на средства от ЕФПГ във връзка със съкращения в предприятието Odense Steel Shipyard и представи допълнителна информация до 8 март 2012 г. Заявлението отговаря на изискванията за определяне на финансовото участие, определени в член 10 от Регламент (ЕО) № 1927/2006. Поради това Комисията предлага да бъдат мобилизирани средства в размер на 6 455 104 EUR.

               (5)

               С оглед на горното следва да се мобилизират средства от ЕФПГ за предоставяне на финансово участие по заявлението, подадено от Дания,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2012 г. се мобилизират средства от Европейския фонд за приспособяване към глобализацията (ЕФПГ) за осигуряване на 6 455 104 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 12 септември 2012 година.

            За Европейския парламент

            Председател

         M. SCHULZ

            За Съвета

            Председател

         A. D. MAVROYIANNIS

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: 2010/80/ЕС: Решение на Европейския съвет от 9 февруари 2010 година за назначаване на Европейската комисия

text:
               11.2.2010

               BG

               Официален вестник на Европейския съюз

               L 38/7

         РЕШЕНИЕ НА ЕВРОПЕЙСКИЯ СЪВЕТ
   от 9 февруари 2010 година
   за назначаване на Европейската комисия
   (2010/80/ЕС)
   ЕВРОПЕЙСКИЯТ СЪВЕТ,
   като взе предвид Договора за Европейския съюз, и по-специално член 17, параграфи 3 и 4 и параграф 7, трета алинея от него,
   като има предвид, че:

               (1)

               Вследствие на обстоятелствата, свързани с процеса на ратификация на Договора от Лисабон, Комисията, назначена на 22 ноември 2004 г., продължи да изпълнява задълженията си след 31 октомври 2009 г., докато приключи процесът на назначаване на новата Комисия, в съответствие с разпоредбите на Договора за Европейския съюз, изменени с Договора от Лисабон.

               (2)

               След влизането в сила на Договора от Лисабон на 1 декември 2009 г., с Решение 2009/880/ЕС (1) Европейският съвет, със съгласието на председателя на Комисията, назначи Catherine ASHTON за върховен представител на Съюза по въпросите на външните работи и политиката на сигурност за периода от 1 декември 2009 г. до края на мандата на действащата по това време Комисия.

               (3)

               В съответствие с член 17, параграф 4 от Договора за Европейския съюз трябва да бъде назначена нова Комисия, в състава на която влиза по един представител на всяка държава-членка, в т.ч. нейният председател и върховният представител на Съюза по въпросите на външните работи и политиката на сигурност, който е и един от заместник-председателите на Комисията, за периода от края на мандата на Комисията, действаща в момента на влизането в сила на Договора от Лисабон, до 31 октомври 2014 г.

               (4)

               Европейският съвет определи José Manuel DURÃO BARROSO за лицето, което да бъде предложено на Европейския парламент за председател на Комисията, и Европейският парламент избра така определения кандидат.

               (5)

               С Решение 2009/903/ЕС (2), по общо съгласие с избрания председател на Комисията, Съветът прие списъка на другите лица, които предлага за членове на Комисията. В същия ден с Решение 2009/950/ЕС (3) Европейският съвет, със съгласието на председателя на Комисията, назначи Catherine ASHTON за върховен представител на Съюза по въпросите на външните работи и политиката на сигурност за периода от края на мандата на действащата тогава Комисия до 31 октомври 2014 г.

               (6)

               С Решение 2010/41/ЕС, Евратом (4), с което се отменя и се заменя Решение 2009/903/ЕС, Съветът, по общо съгласие с избрания председател на Комисията, прие нов списък на другите лица, които предлага за членове на Комисията.

               (7)

               С гласуване, проведено на 9 февруари 2010 г., Европейският парламент даде одобрението си за назначаване на председателя, на върховния представител на Съюза по въпросите на външните работи и политиката на сигурност и на другите членове на Комисията като колективен орган.

               (8)

               Поради тези причини следва да се пристъпи към назначаването на Комисията,

         ПРИЕ НАСТОЯЩОТО РЕШЕНИЕ:
   Член 1
   За периода от 10 февруари 2010 г. до 31 октомври 2014 г. в Европейската комисия се назначават:

               —

               за председател:
               José Manuel DURÃO BARROSO

               —

               за член, заместник-председател, в изпълнение на член 18, параграф 4 от Договора за Европейския съюз:
               Catherine ASHTON, върховен представител на Съюза по въпросите на външните работи и политиката на сигурност

               —

               за членове:

                           —

                           Joaquín ALMUNIA AMANN

                           —

                           László ANDOR

                           —

                           Michel BARNIER

                           —

                           Dacian CIOLOȘ

                           —

                           John DALLI

                           —

                           Maria DAMANAKI

                           —

                           Karel DE GUCHT

                           —

                           Štefan FÜLE

                           —

                           Máire GEOGHEGAN-QUINN

                           —

                           Кристалина ГЕОРГИЕВА

                           —

                           Johannes HAHN

                           —

                           Connie HEDEGAARD

                           —

                           Siim KALLAS

                           —

                           Neelie KROES

                           —

                           Janusz LEWANDOWSKI

                           —

                           Cecilia MALMSTRÖM

                           —

                           Günther H. OETTINGER

                           —

                           Andris PIEBALGS

                           —

                           Janez POTOČNIK

                           —

                           Viviane REDING

                           —

                           Olli REHN

                           —

                           Maroš ŠEFČOVIČ

                           —

                           Algirdas Gediminas ŠEMETA

                           —

                           Antonio TAJANI

                           —

                           Androulla VASSILIOU

         Член 2
   Настоящото решение влиза в сила на 10 февруари 2010 г.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 9 февруари 2010 година.

            За Европейския съвет

            Председател

         H. VAN ROMPUY

      (1)  ОВ L 315, 2.12.2009 г., стр. 49.

      (2)  ОВ L 321, 8.12.2009 г., стр. 51.

      (3)  ОВ L 328, 15.12.2009 г., стр. 69.

      (4)  ОВ L 20, 26.1.2010 г., стр. 5.


title: Решение на Комисията от 25 ноември 2005 година за присъединяване на Европейската общност за атомна енергия към Конвенцията за оперативно уведомяване за ядрена авария

text:
Важна правна забележка

|

32005D0844

Официален вестник n° L 314 , 30/11/2005 стр. 0021 - 0021

		20051125Решение на Комисиятаот 25 ноември 2005 годиназа присъединяване на Европейската общност за атомна енергия към Конвенцията за оперативно уведомяване за ядрена авария(2005/844/Евратом)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност за атомна енергия, и по-специално член 101, втори параграф от него,като взе предвид Решението на Съвета от 23 май 2005 г., с което се одобрява сключването на Конвенцията за оперативно уведомяване за ядрена авария,като има предвид, че:(1) Двадесет и четири държави-членки са договарящи се страни по Конвенцията за оперативно уведомяване за ядрена авария.(2) Европейската общност за атомна енергия следва да се присъедини към Конвенцията за оперативно уведомяване за ядрена авария,РЕШИ:Член 1Присъединяването към Конвенцията за оперативно уведомяване за ядрена авария с настоящото се одобрява от името на Европейската общност за атомна енергия.Текстът на Конвенцията за оперативно уведомяване за ядрена авария и декларацията на Европейската общност за атомна енергия съгласно разпоредбите на член 12, параграф 5, буква в) от тази конвенция са прикрепени към настоящото решение.Член 2Инструментът за присъединяване се депозира при генералния директор на Международната агенция за атомна енергия, който е депозитар на Конвенцията за оперативно уведомяване за ядрена авария, колкото е възможно по-скоро след приемането на настоящото решение, под формата на писмо, подписано от ръководителя на Делегацията на Европейската комисия към международните организации във Виена.Съставено в Брюксел на 25 ноември 2005 година.За КомисиятаAndris PiebalgsЧлен на Комисията--------------------------------------------------


title: Решение (ОВППС) 2017/299 на Съвета от 17 февруари 2017 година за удължаване на мандата на специалния представител на Европейския съюз за Южен Кавказ и за кризата в Грузия

text:
               21.2.2017

               BG

               Официален вестник на Европейския съюз

               L 43/214

         РЕШЕНИЕ (ОВППС) 2017/299 НА СЪВЕТА
   от 17 февруари 2017 година
   за удължаване на мандата на специалния представител на Европейския съюз за Южен Кавказ и за кризата в Грузия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 8 юли 2014 г. Съветът прие Решение 2014/438/ОВППС (1), с което за специален представител на Европейския съюз (СПЕС) за Южен Кавказ и за кризата в Грузия беше назначен г-н Herbert SALBER. Мандатът на СПЕС изтича на 28 февруари 2017 г.

               (2)

               Мандатът на СПЕС следва да се удължи с още 16 месеца.

               (3)

               СПЕС ще изпълнява мандата в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Herbert SALBER като СПЕС за Южен Кавказ и за кризата в Грузия се удължава до 30 юни 2018 г. Съветът може да вземе решение мандатът на СПЕС да бъде прекратен по-рано въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   Мандатът на СПЕС се основава на целите на политиката на Съюза за Южен Кавказ, включително на целите, посочени в заключенията от извънредното заседание на Европейския съвет, проведено в Брюксел на 1 септември 2008 г., и в заключенията на Съвета от 15 септември 2008 г., както и в тези от 27 февруари 2012 г. Тези цели включват:

               а)

               в съответствие със съществуващите механизми, включително Организацията за сигурност и сътрудничество в Европа (ОССЕ) и нейната група „Минск“, предотвратяване на конфликти в региона, принос към мирно уреждане на конфликти в региона, включително кризата в Грузия и конфликта в Нагорни Карабах, чрез насърчаване на завръщането на бежанци и вътрешно разселени лица и посредством други подходящи средства и подкрепа на изпълнението на подобни договорености в съответствие с принципите на международното право;

               б)

               установяване на конструктивни връзки с основните заинтересовани страни по отношение на региона;

               в)

               насърчаване и подкрепа за по-нататъшно сътрудничество между Армения, Азербайджан и Грузия и съответно техните съседни държави, когато е уместно;

               г)

               засилване на ефективността и видимостта на присъствието на Съюза в региона.

         Член 3
   Мандат
   С оглед постигане на целите на политиката мандатът на СПЕС включва:

               а)

               развиване на връзки с правителствата, парламентите, други ключови политически участници, съдебната власт и гражданското общество в региона;

               б)

               насърчаване на държавите в региона да си сътрудничат по регионални въпроси от общ интерес, като например общите заплахи за сигурността, борбата срещу тероризма, незаконния трафик и организираната престъпност;

               в)

               принос към мирното уреждане на конфликтите в съответствие с принципите на международното право и улесняване на изпълнението на подобни решения в тясно сътрудничество с Организацията на обединените нации, ОССЕ и нейната група „Минск“;

               г)

               във връзка с кризата в Грузия:

                           i)

                           подпомагане на подготовката на международните преговори, провеждани съгласно точка 6 от споразумението за прекратяване на огъня от 12 август 2008 г. („Международните преговори в Женева“) и мерките за прилагането му от 8 септември 2008 г., в които са включени договорености за сигурността и стабилността в региона; въпроса с бежанците и вътрешно разселените лица, въз основа на международно признати принципи, всякакви други въпроси, по взаимно съгласие между страните;

                           ii)

                           подкрепа за определяне на позицията на Съюза и представянето ѝ на равнище СПЕС в хода на преговорите, посочени в подточка i); и

                           iii)

                           улесняване на прилагането на споразумението за прекратяване на огъня от 12 август 2008 г., както и на мерките за прилагане от 8 септември 2008 г.;

               д)

               улесняване разработването и прилагането на мерки за изграждане на доверие, съгласувано спрямо експертния опит на държавите членки, където е наличен и подходящ;

               е)

               съдействие при необходимост за подготовката на участието на Съюза в евентуалното уреждане на конфликта;

               ж)

               засилване на диалога на Съюза с основните заинтересовани страни по отношение на региона;

               з)

               подпомагане на Съюза в по-нататъшното разработване на цялостна политика за Южен Кавказ;

               и)

               в рамките на дейностите, посочени в настоящия член, допринасяне за прилагането на политиката на Съюза в областта на правата на човека и насоките на Съюза по въпросите на правата на човека, и по-специално по отношение на децата и жените в засегнати от конфликти области, особено чрез наблюдение и действия за овладяване на процесите в тази област.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и с компетентните ѝ отдели.
   Член 5
   Финансиране
   1.   Референтната сума, предназначена за покриване на разходите, свързани с мандата на СПЕС за периода от 1 март 2017 г. до 30 юни 2018 г., е 2 990 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на мандата на СПЕС и на предоставените финансови средства СПЕС отговаря за сформирането на екипа си. Екипът включва експерти по конкретни въпроси на политиката съобразно изискванията на мандата. СПЕС своевременно предоставя на Съвета и на Комисията актуална информация за състава на своя екип.
   2.   Държавите членки, институциите на Съюза и ЕСВД могат да предлагат командироване на служители за работа към СПЕС. Възнаграждението на тези командировани служители се поема съответно от изпращащата държава членка, от изпращащата институция на Съюза или от ЕСВД. Експертите, командировани от държавите членки в институциите на Съюза или в ЕСВД, могат да бъдат командировани и за работа към СПЕС. Договорно наетите членове на международния персонал трябва да са граждани на държава членка.
   3.   Всички командировани служители остават под административното ръководство съответно на изпращащата държава членка, на изпращащата институция на Съюза или на ЕСВД и изпълняват задълженията си и действат в интерес на изпълнението на мандата на СПЕС.
   4.   Персоналът на СПЕС се разполага в същите помещения като съответните отдели на ЕСВД или делегациите на Съюза, така че да се гарантират съгласуваността и последователността на дейностите им.
   Член 7
   Привилегии и имунитети на СПЕС и на персонала към него
   Привилегиите, имунитетът и другите гаранции, необходими за изпълнението и безпрепятственото провеждане на мисията на СПЕС и на членовете на персонала на СПЕС, се договорят с приемащите държави, в зависимост от случая. За тази цел държавите членки и ЕСВД оказват необходимото съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (2).
   Член 9
   Достъп до информация и логистична подкрепа
   1.   Държавите членки, Комисията и Генералният секретариат на Съвета осигуряват достъп на СПЕС до всяка информация от значение.
   2.   Делегациите на Съюза в региона и/или държавите членки, в зависимост от случая, предоставят логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразно своя мандат и въз основа на обстановката от гледна точка на сигурността в географския район, за който отговаря, за сигурността на целия персонал под прякото ръководство на СПЕС, по-специално като:

               а)

               изготвя конкретен план за сигурност въз основа на насоките от ЕСВД, който включва конкретни физически, организационни и процедурни мерки за сигурност, уреждащи управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, и който включва план за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в района, за който отговаря;

               в)

               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, въз основа на степента на риск, определена от ЕСВД за този район;

               г)

               гарантира, че са изпълнени всички одобрени препоръки, направени в резултат на извършените редовни оценки на сигурността, и представя на Съвета, ВП и Комисията писмени доклади относно изпълнението на тези препоръки, както и относно други, свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Докладване
   СПЕС представя редовни устни и писмени доклади на ВП и КПС. При необходимост СПЕС докладва и пред работните групи на Съвета. Редовните доклади се разпространяват чрез мрежата COREU. СПЕС може да представя доклади на Съвета по външни работи. В съответствие с член 36 от Договора СПЕС може да участва в информирането на Европейския парламент.
   Член 12
   Координация
   1.   СПЕС съдейства за единството, съгласуваността и ефективността на действията на Съюза и оказва подкрепа с цел да се гарантира, че всички инструменти на Съюза и действията на държавите членки се използват съгласувано за постигане на целите на политиката на Съюза. Действията на СПЕС се координират с действията на Комисията. СПЕС редовно провежда брифинги за мисиите на държавите членки и делегациите на Съюза.
   2.   На място се поддържат тесни връзки с ръководителите на делегациите на Съюза и ръководителите на мисии на държавите членки, които полагат всички усилия, за да съдействат на СПЕС при изпълнението на неговия мандат. В тясно сътрудничество с ръководителя на делегацията на Съюза в Грузия СПЕС предоставя политически насоки на местно равнище на ръководителя на мисията за наблюдение на Европейския съюз в Грузия (EUMM Georgia). СПЕС и командващият гражданските операции за EUMM Georgia се консултират помежду си при необходимост. СПЕС също така осъществява на място връзка с други участници на международно и регионално равнище.
   Член 13
   Помощ във връзка с претенции
   СПЕС и членовете на персонала на СПЕС съдействат за предоставяне на необходимото в отговор на претенции и задължения, възникнали във връзка с мандатите на предходните СПЕС за Южен Кавказ и за кризата в Грузия, като за тази цел оказват административна помощ и осигуряват достъп до съответните преписки.
   Член 14
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. До 30 септември 2017 г. СПЕС представя на Съвета, ВП и Комисията доклад за напредъка, а до 31 март 2018 г. — цялостен доклад за изпълнението на мандата.
   Член 15
   Влизане в сила
   Настоящото решение влиза в сила в деня на приемането му.

      Съставено в Брюксел на 17 февруари 2017 година.

            За Съвета

            Председател

         E. BARTOLO

      (1)  Решение 2014/438/ОВППС на Съвета от 8 юли 2014 г. за изменение и удължаване на мандата на специалния представител на Европейския съюз за Южен Кавказ и за кризата в Грузия (ОВ L 200, 9.7.2014 г., стр. 11).

      (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).


title: Решение 2012/50/ОВППС на Съвета от 27 януари 2012 година за изменение на Решение 2011/72/ОВППС относно ограничителни мерки, насочени срещу определени лица и образувания с оглед на положението в Тунис

text:
               31.1.2012

               BG

               Официален вестник на Европейския съюз

               L 27/11

         РЕШЕНИЕ 2012/50/ОВППС НА СЪВЕТА
   от 27 януари 2012 година
   за изменение на Решение 2011/72/ОВППС относно ограничителни мерки, насочени срещу определени лица и образувания с оглед на положението в Тунис
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 31 януари 2011 г. Съветът прие Решение 2011/72/ОВППС (1).

               (2)

               Въз основа на преглед на Решение 2011/72/ОВППС срокът на ограничителните мерки следва да бъде удължен до 31 януари 2013 г.

               (3)

               Решение 2011/72/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 5 от Решение 2011/72/ОВППС се заменя със следното:

      „Член 5
      Настоящото решение се прилага до 31 януари 2013 г. То подлежи на постоянно преразглеждане. То може да бъде подновено или изменено, според необходимостта, ако Съветът прецени, че целите му не са постигнати.“

   Член 2
   Настоящото решение влиза в сила в деня на приемането му.

      Съставено в Брюксел на 27 януари 2012 година.

            За Съвета

            Председател

         N. WAMMEN

      (1)  ОВ L 28, 2.2.2011 г., стр. 62.


title: 2011/591/ЕС: Решение на Европейския парламент от 10 май 2011 година относно приключването на сметките на Европейската железопътна агенция за финансовата 2009 година

text:
               27.9.2011

               BG

               Официален вестник на Европейския съюз

               L 250/195

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно приключването на сметките на Европейската железопътна агенция за финансовата 2009 година
   (2011/591/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската железопътна агенция за финансовата 2009 година,

               —

               като взе предвид доклада на Сметната палата относно окончателните годишни отчети на Европейската железопътна агенция за финансовата 2009 година, придружен от отговорите на Агенцията (1),

               —

               като взе предвид препоръката на Съвета от 15 февруари 2011 г. (05892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 881/2004 на Европейския парламент и на Съвета от 29 април 2004 г. за създаване на Европейска железопътна агенция (3), и по-специално член 39 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по транспорт и туризъм (A7-0125/2011),

               1.

               Одобрява приключването на сметките на Европейската железопътна агенция за финансовата 2009 година.

               2.

               Възлага на своя председател да предаде настоящото решение на директора на Европейската железопътна агенция, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 103.

      (2)  ОВ L 248, 16.9.2002 г., стр. 1.

      (3)  ОВ L 164, 30.4.2004 г., стр. 1.

      (4)  ОВ L 357, 31.12.2002 г., стр. 72.


title: Решение на Комисията от 11 февруари 2014 година относно официалните празници през 2015 г. за институциите на Европейския съюз

text:
               15.2.2014

               BG

               Официален вестник на Европейския съюз

               C 44/5

         РЕШЕНИЕ НА КОМИСИЯТА
   от 11 февруари 2014 година
   относно официалните празници през 2015 г. за институциите на Европейския съюз
   (2014/C 44/06)

      ОФИЦИАЛНИ ПРАЗНИЦИ ПРЕЗ 2015 ГОДИНА

               1 януари

               четвъртък, Нова година

               2 януари

               петък, първият ден след Нова година

               2 април

               Велики четвъртък

               3 април

               Разпети петък

               6 април

               Светли понеделник

               1 май

               петък, Ден на труда

               14 май

               четвъртък, Възнесение Господне

               15 май

               петък след Възнесение Господне

               25 май

               понеделник след Петдесетница

               21 юли

               вторник, национален празник на Белгия

               2 ноември

               понеделник, Задушница

               24 декември
               до
               31 декември

               четвъртък
               6 дни до края на годината
               четвъртък

               ОБЩО

               17 дни

         Люксембург: същите дни като в Брюксел, без вторник, 21 юли, който е заменен с вторник, 23 юни, националния празник на Люксембург.
   Първият работен ден е понеделник, 4 януари 2016 г.
   Без да се предопределя окончателният календар на официалните празници през 2016 г., петък, 1 януари 2016 г., ще се смята за официален празник в рамките на тази година.
   Комисията си запазва правото да измени тези разпоредби, ако нуждите на службите го налагат.


title: Решение (ЕС) 2015/1871 на Европейския парламент и на Съвета от 6 октомври 2015 година за мобилизиране на средства от Европейския фонд за приспособяване към глобализацията (заявление от Германия — EGF/2015/002 DE/Adam Opel)

text:
               20.10.2015

               BG

               Официален вестник на Европейския съюз

               L 275/28

         РЕШЕНИЕ (ЕС) 2015/1871 НА ЕВРОПЕЙСКИЯ ПАРЛАМЕНТ И НА СЪВЕТА
   от 6 октомври 2015 година
   за мобилизиране на средства от Европейския фонд за приспособяване към глобализацията (заявление от Германия — EGF/2015/002 DE/Adam Opel)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006 (1), и по-специално член 15, параграф 4 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 13 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) цели да осигурява подкрепа за съкратените работници и самостоятелно заетите лица, чиято дейност е преустановена в резултат на големи структурни промени в моделите на световната търговия вследствие на глобализацията, в резултат от продължаващата световна финансова и икономическа криза или в резултат на нова световна финансова и икономическа криза и да се подпомогне повторната им интеграция на пазара на труда.

               (2)

               В съответствие с предвиденото в член 12 от Регламент (ЕС, Евратом) № 1311/2013 на Съвета (3) ЕФПГ не може да надхвърля максимален годишен размер от 150 милиона евро (по цени от 2011 г.).

               (3)

               На 26 февруари 2015 г. Германия подаде заявление EGF/2015/002 DE/Adam Opel за финансово участие от страна на ЕФПГ вследствие на съкращения в Adam Opel AG и при един доставчик в Германия. Към него беше предоставена допълнителна информация в съответствие с член 8, параграф 3 от Регламент (ЕС) № 1309/2013. Заявлението е в съответствие с изискванията за определяне на финансово участие по линия на ЕФПГ, предвидени в член 13 от Регламент (ЕС) № 1309/2013.

               (4)

               Поради това следва да бъдат мобилизирани средства от ЕФПГ за осигуряване на финансово участие в размер на 6 958 623 EUR по подаденото от Германия заявление.

               (5)

               С цел да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2015 година се мобилизират средства от Европейския фонд за приспособяване към глобализацията за осигуряването на 6 958 623 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага от 6 октомври 2015 г.

      Съставено в Страсбург на 6 октомври 2015 година.

            За Европейския парламент

            Председател

         M. SCHULZ

            За Съвета

            Председател

         N. SCHMIT

      (1)  ОВ L 347, 20.12.2013 г., стр. 855.

      (2)  ОВ C 373, 20.12.2013 г., стр. 1.

      (3)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 — 2020 (ОВ L 347, 20.12.2013 г., стр. 884).


title: 2013/548/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на общия бюджет на Европейския съюз за финансовата 2011 година, раздел VII — Комитет на регионите

text:
               16.11.2013

               BG

               Официален вестник на Европейския съюз

               L 308/130

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на общия бюджет на Европейския съюз за финансовата 2011 година, раздел VII — Комитет на регионите
   (2013/548/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2011 година (1),

               —

               като взе предвид консолидираните годишни отчети на Европейския съюз за финансовата 2011 година (COM(2012) 436 – C7-0230/2012) (2),

               —

               като взе предвид годишния доклад на Сметната палата относно изпълнението на бюджета за финансовата 2011 година, придружен от отговорите на институциите (3),

               —

               като взе предвид декларацията за достоверност (4) относно надеждността на отчетите, както и законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

               —

               като взе предвид член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (6), и по-специално членове 164, 165 и 166 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол (A7-0093/2013),

               1.

               Освобождава от отговорност генералния секретар на Комитета на регионите във връзка с изпълнението на бюджета на Комитета на регионите за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 68, 15.3.2011 г.

      (2)  ОВ C 348, 14.11.2012 г., стр. 1.

      (3)  ОВ C 344, 12.11.2012 г., стр. 1.

      (4)  ОВ C 348, 14.11.2012 г., стр. 130.

      (5)  ОВ L 248, 16.9.2002 г., стр. 1.

      (6)  ОВ L 298, 26.10.2012 г., стр. 1.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2011 година, раздел VII — Комитет на регионите
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2011 година (1),

                  —

                  като взе предвид консолидираните годишни отчети на Европейския съюз за финансовата 2011 година (COM(2012) 436 – C7-0230/2012) (2),

                  —

                  като взе предвид годишния доклад на Сметната палата относно изпълнението на бюджета за финансовата 2011 година, придружен от отговорите на институциите (3),

                  —

                  като взе предвид декларацията за достоверност (4) относно надеждността на отчетите, както и законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

                  —

                  като взе предвид член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (6), и по-специално членове 164, 165 и 166 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол (A7-0093/2013),

                  1.

                  Отбелязва със задоволство, че в своя годишен доклад за 2011 г. Сметната палата констатира, че не е установила съществени слабости по одитираните въпроси в областта на човешките ресурси и възлагането на обществени поръчки по отношение на Комитета на регионите („Комитета“).

                  2.

                  Приветства факта, че въз основа на извършената одитна дейност Сметната палата заключава, че като цяло за годината, приключила на 31 декември 2011 г., плащанията за административни и други разходи на институциите и органите не са засегнати от съществени грешки.

                  3.

                  Отбелязва, че през 2011 г. Комитетът е разполагал с одобрен бюджет в размер на 84 100 000 EUR, от които бюджетни кредити за поети задължения в размер на 82 000 000 EUR (90 800 000 EUR през 2010 г.), при степен на усвояване от 97,5 %, която е по-ниска от постигнатите през 2010 г. 99,4 %; подчертава, че бюджетът на Комитета е с чисто административен характер, като 72 % от разходите са свързани с лицата, работещи в институцията, а 28 % са свързани със сгради, обзавеждане, оборудване и различни оперативни разходи.

                  4.

                  Изразява тревога предвид спада в степента на усвояване на бюджета; призовава за предприемане на действия за подобряване на степента на усвояване и за наблюдение на направените промени.

                  5.

                  Признава, че новата роля на Комитета, както е посочено в Договора за функционирането на Европейския съюз, изисква промени в организацията, но счита, че е можело тези промени да бъдат предвидени в бюджетните кредити за поети задължения за 2011 г. на Комитета.

                  6.

                  Приветства проектите за вътрешната организация на Комитета, които определят като цели сътрудничеството между службите и развитието на полезни взаимодействия чрез общи дейности и съвместни действия; изисква да получава актуална информация относно проектите и да бъде информиран по-точно относно последствията за бюджета от предприетите мерки.

                  7.

                  Поздравява Комитета и Европейския икономически и социален комитет (ЕИСК) за получаването на сертификати по EMAS и ISO-14001; изразява съжаление при все това, че не е предоставена информация за консумираната енергия от възобновяеми източници, както беше изискано в миналогодишната резолюция на Парламента за освобождаване от отговорност; обръща внимание на задължението за публикуване на данните за дела на енергията от възобновяеми източници и данните за въздействието върху околната среда.

                  8.

                  Отбелязва със задоволство, че препоръките и изискванията, отправени от комисията по бюджетен контрол на Парламента, се записват от бюджетната служба на Комитета в централна база данни и напредъкът по изпълнението се следи редовно.

                  9.

                  Изисква от Комитета да продължи да наблюдава структурата на персонала, за да се гарантира, че организацията на щатните бройки е напълно ефективна и допринася за по-добро разходване на средствата от отпуснатия бюджет.

                  10.

                  Приветства постепенното въвеждане на видеоконференциите; желае да бъде информиран редовно за тяхната ефективност и икономиите, до които водят, включително икономии по отношение на пътните разходи.

                  11.

                  Отчита препоръките и целите, определени от службата за вътрешен одит на Комитета; счита обаче, че изпълнението трябва да бъде подобрено и оптимизирано.

                  12.

                  Изразява задоволство от постиженията в областта на писмения превод след подновяването на споразумението за сътрудничество между ЕИСК и Комитета; отбелязва при все това, че големият брой заявки за писмен превод през периоди с върхово натоварване е довел до засилено използване на превод от външни изпълнители; призовава Комитета да изготви по-добър график на заявките за писмен превод.

                  13.

                  Приканва Комитета да включи в следващия годишен отчет за дейността обема на заявените през тази година, но неизползвани услуги по устен превод.

                  14.

                  Подкрепя заключенията от средносрочната оценка на споразумението за административно сътрудничество между Комитета и ЕИСК; споделя становището, че следва да бъдат направени някои подобрения за рационализиране на човешките ресурси в общите служби и службите за писмен превод.

                  15.

                  Призовава за подробна информация за целите на административното сътрудничество, за степента, до която тези цели са постигнати, и за начина, по който те водят до спестявания.

                  16.

                  Поздравява Комитета за постоянното качество на годишния отчет за дейността и за предоставянето на подробен годишен доклад за въздействието, който е важен инструмент за оценка на работата на Комитета; отбелязва със задоволство, че в годишния отчет за дейността е предоставена изчерпателна таблица на всички човешки ресурси, с които разполага Комитетът; приканва Комитета да включи в таблицата разбивката на участието в професионално обучение.

                  17.

                  Отново заявява своята позиция, че в интерес на прозрачността редовно актуализираните декларации за финансовите интереси на членовете от всички институции следва да бъдат достъпни в интернет; приветства решението, взето от Бюрото на Комитета през декември 2011 г., да публикува онлайн декларациите за финансови интереси на членовете и очаква те да бъдат предоставени на разположение в най-кратък срок.

         (1)  ОВ L 68, 15.3.2011 г.

         (2)  ОВ C 348, 14.11.2012 г., стр. 1.

         (3)  ОВ C 344, 12.11.2012 г., стр. 1.

         (4)  ОВ C 348, 14.11.2012 г., стр. 130.

         (5)  ОВ L 248, 16.9.2002 г., стр. 1.

         (6)  ОВ L 298, 26.10.2012 г., стр. 1.